जातिको कर्मकाण्ड ग्रन्थ सिलोके पालाखे विमोचन
नेपालको अति सीमान्तकृत दोलखाका थामी जातिको आफ्नो कर्मकाण्ड ग्रन्थ सिलोके पालाखे विमोचन गरिएको छ । जिल्लाको बिगु गाउँपालिकाको आर्थिक सहयोगमा थामी समुदायको साझा संस्था नेपाल थामी समाज जिल्ला कार्यसमिति दोलखाले तयार पारेको यो ग्रन्थ विमोचन गरिएको हो ।
बाबुराम शर्मादोलखा, असार २० गते । नेपालको अति सीमान्तकृत दोलखाका थामी जातिको आफ्नो कर्मकाण्ड ग्रन्थ सिलोके पालाखे विमोचन गरिएको छ । जिल्लाको बिगु गाउँपालिकाको आर्थिक सहयोगमा थामी समुदायको साझा संस्था नेपाल थामी समाज जिल्ला कार्यसमिति दोलखाले तयार पारेको यो ग्रन्थ विमोचन गरिएको हो ।तयार ग्रन्थ सङ्घीय सांसद गङ्गा कार्की ‘विश्व’, बागमती प्रदेश सभा सदस्यहरू कुन्दनराज काफ्ले, ठुला थामीले एक समारोहबीच संयुक्त रूपमा विमोचन गर्नु भएको सङ्कलक/सम्पादक लक्ष्मण थामीले जानकारी दिनु भयो ।कार्यक्रममा सम्बोधन गर्नुहुँदै सांसदहरूले थामी जातिको संस्कार संस्कृति संरक्षणका लागि कर्मकाण्डले सहयोग पुग्ने हुँदा आफ्नो तर्फबाट सक्दो सहयोग गर्ने प्रतिबद्धता जनाउनुभयो । करिब सात सय पेजको कर्मकाण्डमा थामी जातिको जन्मदेखि मृत्युसम्मका विषयहरू सङ्ग्रहित छन् । थामी भाषामा लेखिएको विमोचित यो कर्मकाण्डमा कुलपुजा, भुमेपुजा, जन्म, विवाह, मृत्युलगायतका अध्याय राखिएका छन् । हरेक कार्यहरूमा झाँक्रीहरूले मानवजाति र थामी समुदायको उद्भव, विकास र विस्तारका सन्दर्भमा फलाक्ने मन्त्र, मौखिक इतिहासलाई पुस्तकमा लिपिबद्ध गरिएको छ ।तीन दर्जन बढी झाँक्रीहरूसँगको व्यक्तिगत र सामूहिक छलफलका आधारमा कर्मकाण्ड तयार पारिएको र थामी जातिको संस्कृति संरक्षणका लागि यो पुस्तक कोसेढुङ्गा हुने कर्मकाण्डका सङ्कलक/सम्पादक लक्ष्मण थामीले जानकारी दिनुभयो ।ग्रन्थ तयार पार्न थामी समुदायको बाहुल्य क्षेत्र बिगु गाउँपालिका वडा नम्बर ६, ७ र ८, कालिञ्चोक गाउँपालिका वडा नम्बर १, २, ५, ६ र ९, भीमेश्वर नगरपालिका वडा नम्बर १, २ र ९, मेलुङ गाउँपालिका वडा नम्बर ७ का झाँक्रीहरूसँग विभिन्न चरणमा छलफल/अन्तरक्रिया भएको थियो ।थामी समाज दोलखाका अध्यक्ष होम थामीले समुदायको समग्र विषय समेटेर तयार पारिएको पहिलो पटक विस्तृत कर्मकाण्ड प्रकाशनमा आएको र जिल्लामा मात्र नभएर देसदेसमा समेत यही कर्मकाण्ड प्रयोगमा ल्याइने बताइन्छ ।बिगु गाउँपालिका अध्यक्ष सञ्जीव ओली र उपाध्यक्ष देविका थामीले थामी जातिको कर्मकाण्ड सम्बन्धी मौखिक संस्कार हराउँदै गएकाले संरक्षणका लागि गाउँपालिकाको नीति, योजना, कार्यक्रम र बजेटमा सम्बोधन गरिएको बताउनुभयो । कार्यक्रममा सिलोके पालाखे निर्माणमा योगदान पुर्‍याउने व्यक्तिहरूलाई सम्मान गरिएको थियो ।